Foto: Sanjin Strukic/PIXSELL, YouTube Erste banka, Index



IVAN Vilibor Sinčić, predsjednik Živog zida kojeg u toj stranci nazivaju budućim premijerom, podignuo je kredit u iznosu od 515 tisuća kuna, na deset godina.

Ne bi to bila vijest sa Sinčić i njegova stranka nisu žestoki protivnici banaka koje smatraju lihvarima, a kredite nazivaju dužničkim ropstvom.

No takav stav i spoznaja nije spriječila lidera Živog zida da u Erste banci podigne kredit za kupnju kuće u zagrebačkoj podsljemenskoj zoni, na Markuševcu.

Radi se o kući s okućnicom čija je površina tisuću kvadrata, a njenu je vrijednost Sinčić u imovinskoj kartici procijenio na 525 tisuća kuna.

Tekst se nastavlja ispod oglasa

Obećanje ludom radovanje



Ni to ne bi bila tolika vijest jer nije ovo jedini primjer licemjerja u hrvatskoj politici kada se javno zalaže za jedno, a privatno se radi nešto sasvim drugo, da Sinčić 2014. godine, kada se bio kandidirao za predsjednika, nije izričito obećao da će kupiti stan "tek kad zemlju oslobodi od monetarne okupacije i kada ga bude mogao kupiti i ostatak naroda".



To je napisao 11. prosinca 2014. na svojoj Facebook stranici, a nastavak je još zanimljiviji.

"Meni je jasno da narod više nikome ne vjeruje pa ni meni. To je vaša odluka. Moji kolege i ja svoje smo odluke donijeli 2011. kad smo pokrenuli prve prosvjede protiv HDZ-ove vlade." Na kraju je još dopisao da su vjerodostojni.





Što se u Sinčićevu stavu naprasno promijenilo nismo uspjeli doznati jer je uporno odbijao naše pozive.